मैं यहाँ साफ कहना चाहता हूँ कि मैंने इन रचनाओं की कोटियाँ कोई अचूक तराजू पर तौलकर नहीं तय की हैं, पढ़ते वक्त जिन रचनाओं का जैसा प्रभाव मेरे मनमस्तिष्क पर पड़ा उसी के अनुसार ये कोटियाँ तय हुई हैं–इसमें परिवर्तन की काफी गुंजाइश हैं हो सकता है कहीं–कहीं पर ठीक से समझने या मूल्यांकन करने में भी कुछ कमी रह गई हो–हो सकता है मूल्यांकन–क्रम में मेरी अपनी मन:स्थिति की भी आंशिक भूमिका हो या हो सकता है मेरी अपनी ही दृष्टि किसी दृष्टि से दोषपूर्ण होतो इन सारे किंतु परन्तु, इन सारे अगर–मगर को लेते हुए मैंने इन्हें कोटिबद्ध या श्रेणी बद्ध करेन की कोशिश की है। मैं चाहूँगा कि सर्जक या समीक्षक या सुधी पाठक मेरी मूल्यांकनदृष्टि का दोष बतला कर अपने दोष निवारण में मेरी सहायता करें क्योंकि हमारी सबकी, जो साहित्य स्वादन, सर्जन–समीक्षण से किसी न किसी रूप में जुड़े हुए हैं–उन सबका अंतिम ध्येय यही है–अपूर्णता से पूर्णता की ओर यात्रा, दोषपूर्णता से दोष–राहित्य या निर्दोषता की ओर अधिगमन–अभियान। रचनाकार को यह भ्रम नहीं पालना चाहिए कि उसकी रचना सर्वथा निर्दोष है और न ही समीक्षक को यह भ्रम पालना चाहिए कि उसकी समीक्षण–दृष्टि सर्वप्रकारेण सर्वतोभावेन दोषरहित है, पूर्णता प्राप्त है।‘मुनीनाच्च मतिभ्रम:’ मुनियों–देवताओं को भी मति भ्रम हो जाता है तो ‘का कथ मनुष्याणाम्’ तो साधारण मनुष्य का क्या कहना! मगर कि हम अधूरेपन से बराबर पूरेपन की ओर अग्रसर होते रहें–उसी में हमारे, आपके, सबके जीवन की सार्थकता है और सर्जना–समीक्षण से जुड़े हम सबों का तो एक विशेष दायित्व ही बनता है इस मानी में।